
                   1. Lucrările Forumului economic de la Davos

                   La lucrările Forumului economic mondial de la Davos, care au avut loc în perioada 25 - 28 ianuarie, au luat parte aproximativ 2.500 de persoane, dintre care circa 20 de şefi de stat şi de guvern, 85 de miniştri şi aproximativ 800 de directori ai celor mai mari companii din întrega lume. Discuţiile au abordat teme cu impact global major precum situaţia din Irak, aprovizionarea cu energie, încălzirea globală şi ultimele evoluţii din Orientul Mijlociu. 

                   Regele Abdullah al II-lea al Iordaniei a prevenit SUA că vor trebui să ia o serie de decizii dificile, dacă noua strategie pentru Irak nu va da roade în maximum şase luni. Suveranul haşemit şi-a exprimat unele îndoieli faţă de strategia preşedintelui american George W. Bush în legătură cu absenţa din calendarul acţiunilor a unei limite de timp pentru desfăşurarea celor 21.500 de soldaţi americani suplimentari în Irak. „Trebuie ca eficienţa planului să fie verificată în fiecare săptămână sau în fiecare lună şi dacă în şase luni lucrurile nu vor merge, va trebui să luaţi alte decizii”, a declarat regele Abdalluh II. „Dacă guvernul irakian nu va putea face ceea ce se aşteaptă de la el, atunci va trebui să se spună lucrurilor pe nume şi să se reflecteze asupra direcţiei de urmat”, a adăugat el. 

*
                   Directorul Agenţiei Internaţionale pentru Energie Atomică, Mohamed ElBaradei, a pledat în favoarea negocierilor asupra chestiunii nucleare iraniene, precizând că o intervenţie militară ar fi catastrofală. 

                   Primul ministru pakistanez, Shaukat Aziz, a avertizat, la rândul său, asupra consecinţelor pe care le-ar avea o acţiune militară în regiune. Oficialul pakistanez, a cărui ţară dispune de arma nucleară, a precizat că „toată lumea are dreptul de a utiliza în manieră paşnică energia nucleară”.

                   Secretarul general al Ligii Arabe, Amr Moussa, a afirmat că o acţiune militară împotriva Iranului ar arunca Orientul Mijlociu într-un infern. ''Am spus că războiul din Irak va deschide porţile infernului şi aşa s-a şi întâmplat. Un atac împotriva Iranului va arunca întreg Orientul Mijlociu într-un adevărat infern'', a declarat Amr Moussa.

                   SUA şi Israelul nu exclud bombardarea instalaţiilor nucleare iraniene dacă regimul de la Teheran nu renunţă la activităţile sale de îmbogăţire a uraniului. Iranul a anunţat însă instalarea a 3.000 de noi centrifuge destinate producerii de uraniu îmbogăţit la Natanz, unde exploatează deja 164 de dispozitive de acest tip.

*
                   Potrivit analiştilor prezenţi la lucrări, concernul rus Gazprom a fost unul dintre personajele cele mai importante din cadrul dezbaterilor desfăşurate la Davos, reprezentanţii societăţii ruse încercând, în faţa îngrijorărilor occidentale, să de asigurări în privinţa fiabilităţii Rusiei ca furnizor de energie. ''Pot să vă asigur că nu există motive de îngrijorare în privinţa Gazprom'', a declarat Aleksandr Medvedev, vicepreşedinte al concernului rus, la reuniunea cu oamenii de afaceri şi experţii din domeniul petrolier. 

                   La scurt timp după conflictul cu Republica Belarus, conflict care a subliniat încă o dată dependenţa Europei în acest domeniu, Aleksandr Medvedev a fost întrebat în mod insistent despre capacitatea  Rusiei de a fi un furnizor sigur de energie. Potrivit analiştilor, răspunsurile sale nu au reuşit să risipească în totalitate temerile Occidentului. Pe de o parte, a afirmat el, acordurile de tranzit semnate cu Belarus şi Ucraina asigură viitorul pe termen mediu, dar Gazprom poate să se confrunte cu obstacole juridice ceea ce ar constitui o nouă problemă delicată. ''Probleme au apărut şi în privinţa liberalizării energiei în Europa. Mi-aş dori să nu fie luată nici o decizie care să pună în pericol securitatea aprovizionărilor'', a afirmat el. 
                   Jeroan van der Veer, director general al grupului anglo-olandez Royal Dutch Shell, a admis că grupuri precum cel pe care îl conduce sau cele similare companiei americane Exxon Mobil, trebuie să împartă primele roluri cu fostele companii naţionale lansate în strategiile internaţionale, precum Gazprom sau Petronas. 

                   Aleksandr Medvedev a prezentat concernul Gazprom ca fiind un grup decis să înfrunte marile companii private occidentale pe propriul lor teren: „noi suntem puternici, competitivi, ne vom dezvolta în străinătate şi ne vom adminstra într-un mod pur comercial, în serviciul acţionarilor noştri”. 

                   Fatih Birol, economistul-şef al Agenţiei internaţionale pentru energie, a rezumat temerile existente în rândul ţărilor consumatoare faţă de puterea în creştere a unor producători, precum Gazprom. „Suntem foarte preocupaţi de concentrarea producţiei de gaz şi de petrol într-un număr foarte mic de ţări”, a afirmat el. 

                   Comisarul european al energiei, Andris Piebalgs, şi-a manifestat, recent, aceeaşi temere, atrăgând atenţia concernului Gazprom şi grupului algerian Sonatrach asupra încercării acestora de a forma un cartel. Comisarul european a amintit că Europa primeşte 25% din necesarul său de gaz din Rusia şi 10% din Algeria. ''Prefer să primim gaz din Rusia şi Algeria decât să primim 35% de la o singură entitate. Noi vom urmări aceste contacte îndeaproape'', a mai afirmat el. 

                   Premierul ucrainean Viktor Ianukovici a încercat la rândul său să dea asigurări oficialilor occidentali, după conflictul pe care ţara sa l-a avut în urmă cu un an cu Rusia, în privinţa tranzitului de gaz metan. ''Noi am redus partea de gaz rusesc care ajunge pe piaţa ucraineană şi vom creşte producţia noastră'', a declarat el. De asemenea, preşedintele azer Ilham Aliev a prezentat Azerbaijanul ca un viitor producător important de care trebuie să se ţină cont. ''Vom deveni un producător de petrol semnificativ'', a afirmat el, în contextul în care ţara sa începe să exploateze enormele zăcăminte de gaz şi de petrol din Marea Caspică.

*
                   Statele în curs de dezvoltare vor resimţi cel mai puternic efectul negativ al încălzirii globale. Liderii naţiunilor emergente, prezenţi la reuniune, au pledat ca Statele Unite, Uniunea Europeană şi alte state ocidentale să îşi asume o răspundere mai mare pentru emisiile de gaze poluante pe care le produc. Ei şi-au afirmat în acelaşi timp dreptul de a dezvolta propriile economii, chiar dacă nivelul gazelor cu efect de seră va creşte din acest motiv. "Poporul indian, format dintr-un miliard de persoane, va consuma servicii şi bunuri care vor genera emisii poluante. Avem nevoie de tehnologie şi bani", a declarat Sunil Bharti Mittal, preşedinte al companiei de telecomunicaţii Bharti Enterprises. 

                   Participanţii la reuniune au recunoscut că modificările climatice vor avea un impact major asupra economiei mondiale, în anii următori, iar liderii statelor nu sunt pregătiţi pentru această problemă. Reprezentanţii ţărilor dezvoltate au recunoscut necesitatea de a lua măsuri care să atenueze impactul încălzirii globale asupra statelor lumii, dar nu şi-au asumat angajamente majore. Ţările sărace sunt în special afectate de apelurile tot mai numeroase pentru limitarea utilizării combustibililor fosili, care contribuie la apariţia efectului de seră, la producerea de furtuni şi alte pagube de natură ecologică. Aceste ţări sunt cele mai expuse la efectele încălzirii globale, cum sunt ploile neregulate, inundaţii şi secetă, care au distrus terenurile fertile şi au afectat agricultura de subzistenţă din Africa, Afganistan, Haiti şi alte regiuni ale lumii. 

                   Pe lângă sumele mari necesare pentru a ajuta aceste state să facă faţă efectelor negative ale încălzirii globale, ţările sărace trebuie să aibă posibilitatea să-şi dezvolte industria, a declarat Barbara Stocking, director la Oxfam Britain. "Nu trebuie să oprim dezvoltarea economică a naţiunilor emergente, prin impunerea unor restricţii privind emisiile de carbon", a spus ea. 
                   Consilierul pe probleme de valori şi etică al Băncii Mondiale, Katherine Marshall, a afirmat la rândul ei că este imoral şi inacceptabil ca ţările sărace să fie obligate să renunţe la dezvoltare din cauza încălzirii globale. "Etica ne cere să acţionăm agresiv pentru promovarea dezvoltării şi la fel de agresiv pentru tehnologizarea ţărilor sărace", a spus ea. 

                   Introducerea unor tehnologii puţin poluante, în special în China şi India, are o importanţă crucială, a declarat, la rândul său, Nicholas Stern, consilier al guvernului britanic în problema modificărilor climatice. 

*
                   Un stat palestinian ''nu este o iluzie'', a afirmat ministrul de externe izraelian, Tzipi Livni, avertizând în acelaşi timp că „Israelul nu va permite ca statul palestinian, care este realizabil, să fie o entitate teroristă, respectiv să fie condus de o organizaţie teroristă”. ''Crearea unui stat palestinian şi a unei patrii pentru palestinieni este soluţia naţională pentru palestinieni, oriunde     s-ar afla ei'', a precizat Tzipi Lipzi. 

                   Israelul consideră mişcarea palestiniană radicală Hamas, care a câştigat ultimele alegeri legislative din teritoriile palestiniene, drept o organizaţie teroristă şi refuză orice colaborare cu aceasta. În context, analiştii au apreciat faptul că ministrul de externe izraelian, Tzipi Livni şi preşedintele palestinian, Mahmud Abbas, care este şi lider al mişcării Al Fatah, şi-au dat mâna în faţa invitaţilor la Forumul Economic Mondial de la Davos, pronunţându-se pentru reluarea dialogului de pace isareliano-palestinian.

                   Preşedintele palestinian Mahmud Abbas s-a declarat gata să înceapă fără amânare negocieri de pace cu Israelul, având în vedere circumstanţele favorabile reluării dialogului. „Este timpul să punem împreună toate eforturile noastre de pace şi să începem fără întârziere negocieri serioase”, a declarat el. Preşedintele ANP şi-a exprimat convingerea că circumstanţele sunt favorabile reluării procesului politic ce trebuie să ducă la formarea unui stat palestinian independent în frontierele din 1967, care să trăiască în pace cu vecinii săi, inclusiv cu statul evreu, şi să găsească o soluţie corectă pentru problema refugiaţilor palestinieni.
                   2. Puncte de vedere privind noua strategie a SUA în Irak

                   Potrivit analiştilor, asigurarea sprijinului unor ţări din Orientul Mijlociu face parte din strategia preşedintelui George W.Bush cu privire la Irak, dar la elaborarea acestei strategii, prezentată la 10 ianuarie a.c., liderul de la Casa Albă a omis un factor foarte semnificativ: retorica antiamericană din aceste ţări a devenit tot mai ostilă, după executarea fostului dictator irakian Saddam Hussein. În discursul său, George W.Bush i-a descris pe locuitorii Orientului Mijlociu ca fiind susţinători ai obiectivelor SUA, afirmând că liderii de opinie din Orientul Mijlociu au folosit recenta execuţie a lui Saddam Hussein pentru a strânge rândurile împotriva americanilor. 
                   Preşedintele american a anunţat că intenţionează să trimită 17.500 de militari la Bagdad şi 4.000 în provincia Anbar, costurile pentru întreaga operaţiune din Irak, pentru anul fiscal 2007, urmând să se ridice la suma de 6,8 miliarde de dolari. 

                   Preşedintele SUA a afirmat că ''din Afganistan în Liban şi teritoriile palestiniene, milioane de oameni obişnuiţi se întreabă: se va retrage America şi va lăsa viitorul ţării pe mâna extremiştilor sau va rămâne alături de irakienii care au ales libertatea?', avertizând totodată asupra necesităţii de a reglementa problema sprijinului oferit rebelilor din Irak de Siria şi Iran. Analiştii apreciază că, din nou, Preşedintele SUA a pierdut din vedere un lucru: a refuzat până acum să implice vreuna din aceste ţări într-un demers diplomatic, aşa cum l-au îndemnat în repetate rânduri numeroşi aliaţi, printre care şi Grupul de studiu pentru Irak. 

                   În ceea ce priveşte reconstrucţia Irakului, George W. Bush a promis accelerarea acesteia, ignorând constatările raportului din octombrie 2006 al Inspectorului general pentru Irak. Preşedintele SUA s-a angajat să dubleze numărul echipelor din Departamentul de Stat care vor coordona proiectele de reconstrucţie şi să crească finanţarea echipelor implicate în proiecte locale. Raportul din octombrie 2006 a consemnat faptul că violenţele continue împiedică desfăşurarea oricăror lucrări de reconstrucţie. 

                   George W. Bush a mai declarat că i-a prevenit pe liderii irakieni că ''angajamentul SUA nu este nelimitat'' şi că, ''dacă guvernul irakian nu-şi respectă promisiunile, va pierde sprijinul poporului american, ca şi al celui irakian''. 
*
                   Planul preşedintelui american George W. Bush de a trimite încă 21.500 de militari în Irak nu va aduce pacea în această ţară şi poate agrava un conflict în care şi-au pierdut deja viaţa zeci de mii de oameni, consideră o serie de analişti arabi. Ei sunt de părere că, sfătuindu-se în principal cu un mic număr de colaboratori, George W.Bush a înţeles greşit natura conflictului şi crede, de asemenea eronat, că o soluţie militară mai este posibilă. 

                   O serie de analişti din Golful Persic, unde invazia americană în Irak în anul 2003 a fost mai puţin populară decât în restul lumii arabe, au afirmat că trupele suplimentare ar putea fi de folos, dar, pe de altă parte, ar putea fi prea târziu. “SUA nu se mai află în scaunul conducătorului. Ea a pierdut Irakul şi câteva mii de soldaţi în plus nu vor ajuta, pentru că situaţia nu mai poate fi controlată”, a declarat Abdel-Khaleq Abdullah, specialist în ştiinţe politice din Emiratele Arabe Unite. 

                   “Planul Preşedintelui american se bazează pe multe presupuneri eronate, cum ar fi ideea că o soluţie militară este posibilă. Eu cred că aşa ceva nu este posibil”, a declarat Hassan Nafaa, profesor de ştiinţe politice la Universitatea din Cairo. În opinia lui, George W. Bush “a abandonat clasica abordare pragmatică americană şi este complet depăşit de realitatea de la faţa locului”. 

                   Hilal Khashan, de la Universitatea americană din Beirut, este de părere că trupele suplimentare nu vor aduce nimic nou, iar autorităţile irakiene nu vor putea impune ordinea, aşa cum prevede planul american. “Militarii irakieni au fost recrutaţi din miliţii şi grupări dispărute. Nu-i văd restaurând legea şi ordinea. Ei reprezintă miliţiile extinse, parte a conflictului”, a adăugat el.   

                   Strategia preşedintelui american se reduce la relansarea ideilor vechi şi nu aduce nimic nou în afara desfăşurării a circa 20.000 de militari, a declarat Mustafa Al-Ani, specialist în probleme de securitate şi terorism de la Centrul de cercetări din Golf. “Ce aduc aceste trupe pentru contracararea Armatei lui Mehdi (miliţia condusă de şeful radical şiit Moqtada Sadr, acuzat de asasinarea suniţilor) Vor servi ele pentru a lupta împotriva terorismului legat de stat? Dacă nu, nu vor servi la nimic”, a continuat Mustafa Al-Ani, acuzând guvernul irakian condus de premierul Nouri Al-Maliki că este “ostaticul Armatei lui Mehdi”. 

                   “Aducerea de noi trupe nu rezolvă problema. Trebuie să se debaraseze de miliţii, să împiedice Iranul să-şi sporească influenţa în Irak şi să atace problemele economice ale ţării”, a apreciat, la rândul său, Abdelaziz Sager, preşedintele Centrului de cercetări din Golf. 

                   Abordarea Preşedintelui american, similară celei faţă de Al Qaeda şi de conflictul israeliano-palestinian, este de a da prioritate forţei, cu mai puţin accent pe compromis sau politică. Hamidreza Jalaiepour, profesor la Universitatea din Teheran, consideră că “strategia lui George W. Bush (...) a fost de a gândi despre Orientul Mijlociu, despre Irak şi despre orice alt loc în termenii unei acţiuni militare, în termenii puterii militare... Tonul şi conţinutul discursului lui au fost aceleaşi ca până acum”. 
                   3. Conferinţa de presă anuală a Preşedintelui Rusiei

                   Peste 1200 de jurnalişti au luat parte la conferinţă de presă anuală de la Kremlin în cadrul căreia preşedintele V. Putin s-a referit la mult criticata politică energetică a Rusiei dar şi la problema succesiunii la preşedinţia ţării după alegerile din anul 2008. 

                   „Rusia nu face uz de pârghiile economice de care dispune pentru    a-şi atinge scopurile politice externe”, a declarat Vladimir Putin, dând asigurări că ţara sa şi-a îndeplinit şi îşi va îndeplini întotdeauna integral toate obligaţiile ce-i revin. Preşedintele rus a adăugat însă că Rusia nu este obligată să subvenţioneze economiile altor ţări, la un nivel comparabil cu bugetele lor de stat, aşa cum a făcut-o timp de 15 ani în cazul fostelor republici sovietice, contribuind astfel - după cum a afirmat el - la consolidarea independenţei şi suveranităţii acestora. 

                   Preşedintele V. Putin a apărat şi politica de trecere la principiile economiei de piaţă în relaţiile cu fostele state sovietice, inclusiv cu ţările de tranzit, precum Ucraina şi Belarus, subliniind că acordurile Rusiei cu acestea au în vedere înainte de toate interesele principalilor consumatori. 

                   Referindu-se la problema succesiunii la preşedinţia Rusiei, deja unul dintre cele mai dezbătute subiecte în Rusia, Vladimir Putin a dat asigurări că succesorul său la Kremlin va fi ales în mod democratic. „Nu va fi nici un succesor desemnat, vor fi candidaţi la postul de preşedinte. Obiectivul puterii este de a asigura mijloace democratice în campania electorală. Trebuie să ne asigurăm că oamenii vor putea alege liber şi în mod democratic. Şi eu sunt cetăţean al Rusiei - fapt de care sunt mândru - şi evident am dreptul şi eu să îmi exprim preferinţele. Dar nu o voi face decât după ce va începe campania electorală”, a precizat Vladimir Putin. 

                   Potrivit Constituţiei ruse, Vladimir Putin, care se află la putere din anul 2000, nu va putea candida pentru un al treilea mandat consecutiv în alegerile prezidenţiale din martie 2008, dar o serie de politicieni sugerează modificarea Constituţiei pentru a-i putea permite actualului lider de la Kremlin să candideze la scrutinul de anul viitor. 

                   Vladimir Putin a adăugat că sarcina cea mai importantă pentru viitorul preşedinte va fi să menţină ritmul de dezvoltare al economiei, iar acest lucru, a adăugat el, nu se poate face decât prin consolidarea autorităţii la toate nivelurile. V. Putin a apreciat creşterea economică de 6,7 - 6,9% din Rusia, în anul 2006, subliniind că a reuşit întărirea sistemului politic rus după anii fostului preşedinte V. Elţin. 

                   Revenind la problemele existente între Rusia şi vecinii săi din fosta URSS, care afectează de fiecare dată aprovizionarea energetică a Europei, Vladimir Putin a dat din nou asigurări că ţara sa îşi va îndeplini toate obligaţiile faţă de clienţii săi. El a calificat drept interesantă ideea creării unei organizaţii a gazului de tipul OPEC (Organizaţia Ţărilor Exportatoare de Petrol) împreună cu Iranul şi cu alţi producători de gaz, ceea ce deja a suscitat îngrijorări în rândul ţărilor europene, în mare măsură dependente energetic de Rusia. „Noi nu vrem să creăm un cartel, dar ar fi bine să ne coordonăm activităţile noastre”, a adăugat liderul rus. 

                   Analizând subiectul privind moartea jurnalistei Anna Politkovskaia, asasinată în octombrie 2006, la Moscova, preşedintele rus s-a angajat să facă tot posibilul pentru apărarea ziariştilor. Ziarista era cunoscută pentru poziţia curajoasă adoptată în dezvăluirea unor abuzuri ale autorităţilor federale în Cecenia, pentru implicarea în soluţionarea unor cazuri umanitare din această republică din Caucaz. În privinţa fostului agent rus Aleksandr Litvinenko, un opozant al Kremlinului, care a murit în noiembrie 2006, la Londra, în urma unei misterioase otrăviri cu poloniu-210, o substanţă puternic radioactivă, V. Putin a afirmat că acesta nu dispunea de nici un secret şi că spusese deja tot ceea ce putea spune negativ la adresa Rusiei.

                   4. Propunerea ONU privind statutul provinciei Kosovo

                   Propunerea ONU privind viitorul Kosovo, prezentată în luna ianuarie a.c., recomandă ca provinciei separatiste sârbe să îi fie acordat dreptul de a se alătura unor organisme internaţionale. Diplomaţii au afirmat anterior că propunerea nu va recomanda direct independenţa provinciei majoritar albaneze, însă va conţine prevederi care vor constitui o formă de independenţă supravegheată de Uniunea Europeană. Un oficial occidental a declarat că organismele internaţionale la care face referire propunerea ar putea include Naţiunile Unite, Fondul Monetar Internaţional şi Banca Mondială, deşi acestea nu sunt menţionate explicit în textul documentului. 

                   Principalele puncte ale propunerii ONU referitoare la statutul provinciei Kosovo
                   - Kosovo va fi o societate multietnică, administrată în mod democratic, cu respectarea deplină a legilor de către instituţiile legislative, executive şi judiciare. 

                   -  Kosovo va putea avea propria Constituţie, un imn şi un drapel. 

                   - Administraţia publică a Kosovo se va fundamenta pe egalitatea tuturor cetăţenilor şi pe respectarea, la cel mai înalt grad, a drepturilor omului, recunoscute la nivel internaţional, şi a libertăţilor fundamentale, precum şi pe promovarea şi protejarea drepturilor şi contribuţiilor tuturor comunităţilor sale şi ale membrilor acestora. 

                   - Kosovo va avea dreptul să negocieze şi să semneze acorduri internaţionale, inclusiv dreptul de aderare la organizaţiile internaţionale. 

                   - Kosovo nu va revendica teritorii şi nu va cere unirea cu nici o ţară sau parte a vreunei ţări. 

                   - Comunitatea internaţională va supraveghea, controla şi va dispune de toate puterile necesare pentru a asigura implementarea efectivă şi eficientă a acestui acord, prin intermediul unui reprezentant civil internaţional, care va fi numit de Uniunea Europeană şi aprobat de Consiliul de Securitate al ONU. 

                   - Funcţia reprezentantului internaţional va fi asemănătoare celei a diplomaţilor UE în Bosnia, în sensul că va fi responsabil cu exercitarea anumitor competenţe pentru a asigura şi superviza implementarea deplină a planului. El va avea putere de decizie asupra problemelor legate de securitate, precum şi pe probleme politice şi civile. 

                   - Uniunea Europeană va stabili pentru Kosovo o Misiune europenă pentru politica de securitate şi apărare. 

                   - Mandatul reprezentantului internaţional va dura până când Kosovo va implementa principalele clauze ale propunerii. 

                   - O forţă militară sub egida NATO va rămâne în Kosovo pentru a asigura securitatea şi pacea şi pentru a susţine implementarea acordului. 

                   - După intrarea în vigoare a acordului, preşedintele Kosovo, în urma consultării Parlamentului, va numi o comisie care va lucra în comun cu reprezentantul civil internaţional şi va trebui să propună textul Constituţiei. 

                   - Constituţia va trebui adoptată de Parlamentul actual al Kosovo şi va fi urmată, în decurs de maximum nouă luni după intrarea în vigoare a acordului, de alegeri legislative şi municipale. 

                   - Prioritar, se va avea în vedere protejarea drepturilor şi libertăţilor minorităţilor etnice, în special ale celor circa 100.000 de sârbi din provincie. 

                   - Sârbii vor avea un "grad ridicat de control" în localităţile unde sunt majoritari, precum şi autonomie financiară, având dreptul să accepte finanţările provenind din Serbia. 

                   - Se va avea în vedere formarea unei noi forţe de securitate multietnică.

*
                   „Nu cerem decât respectarea actualelor frontiere ale Serbiei. În ceea ce priveşte gradul de autonomie al provinciei, suntem dispuşi la compromisuri maxime. Albanezii pot avea putere absolută”, a declarat Vladeta Jankovici, lider al Partidului Democrat sârb. "Pe scurt, am fi dispuşi să acceptăm orice, mai puţin un loc la ONU şi o armată pentru Kosovo", a adăugat el. 

                   Reprezentanţii Serbiei şi cei ai locuitorilor din Kosovo urmează să reia, la 21 februarie a.c., negocierile privind statutul provinciei aflate în prezent sub administrarea ONU. Cele două părţi urmează să discute planul prezentat la începutul lunii februarie de trimisul special al ONU pentru Kosovo, Martii Ahtisaari, respins deja de Serbia şi de Rusia. Deşi în textul planului nu figurează cuvântul independenţă, liderii sârbi şi albanezi sunt convişi că acesta va duce la separarea provinciei de Serbia. O astfel de posibilitate ar reprezenta "o încălcare grosolană a Cartei ONU şi a Rezoluţiei 1.244 adoptate în anul 1999 de Consiliul de Securitate, care consacră Kosovo drept parte a Serbiei", a apreciat V. Jankovici. 

                   Rusia, care dispune de drept de veto în Consiliul de Securitate al ONU - organism unde trebuie validat viitorul statut al provinciei - , a avertizat că se opune declarării independenţei provinciei şi a cerut găsirea unui compromis. 

                   Premierul provinciei Kosovo, Agim Ceku, a declarat că definirea noului statut al regiunii separatiste înlătură incertitudinile etnicilor sârbi din provincie, cărora le-a cerut să accepte mâna întinsă de albanezi. "Definirea statutului provinciei Kosovo este un eveniment care înlătură multe dileme şi incertitudini ale sârbilor, care marchează sfârşitul unei epoci marcate de relaţii tensionate", a declarat A. Ceku. El le-a cerut sârbilor din provincie să accepte realitatea şi să clădească, împreună cu autorităţile din Kosovo, un nou viitor al regiunii. "Mâna noastră este întinsă, dar sârbii nu sunt pregătiţi să accepte realitatea. (...) Trăiesc în Kosovo, însă cred că trăiesc în Serbia", a adăugat A. Ceku. 

                   Premierul albanez din Kosovo a apreciat că sârbii sunt tulburaţi şi neliniştiţi şi că sunt expuşi la presiuni puternice din partea conducerii de la Belgrad. El le-a cerut sârbilor din provincie să se adreseze instituţiilor din Kosovo, singurele capabile să le rezolve problemele. „Premierul sârb Voislav Koştuniţa nu le poate rezolva problemele, este de competenţa mea să o fac", a precizat A. Ceku. El a mai apreciat că definirea statutului provinciei va deschide un nou capitol, mult mai bun, al relaţiilor sârbo-albaneze şi a dat asigurări că autorităţile albaneze din Kosovo sunt hotărâte să depună eforturi pentru ca sârbii şi moştenirea lor culturală să se bucure de o protecţie extinsă. 

                   5. Alegerile legislative din Serbia

                   Circa 6,6 milioane de alegători au fost aşteptaţi la urne, la 21 ianuarie a.c., pentru a alege 250 de deputaţi din cei 3.799 de candidaţi care au reprezentat 20 de partide sau coaliţii. O problemă majoră a campaniei electorale din Serbia a constituit-o independenţa provinciei Kosovo. De asemenea, aderarea la Uniunea Europeană a reprezentat o prioritate pentru politicienii sârbi, însă populaţia a fost reticentă faţă de acest demers. O altă problemă a fost reprezentată de economie, care, potrivit experţilor, îşi revine de pe urma erorilor de management şi sancţiunilor impuse de comunitatea internaţională în anii '90, ca şi a distrugerilor provocate industriei şi infrastructurii de bombardamentele NATO. Progresele în domeniul restructurării sau privatizării companiilor de stat au fost modeste şi rămân destule de făcut în sectoarele majore ale economiei, precum cel energetic şi al telecomunicaţiilor. 
                   Potrivit ultimelor sondaje preelectorale, Partidul Democrat (DS) şi Partidul Radical Sârb (SRS, ultranaţionalist) se aflau la egalitate, având între 26 şi 29% din intenţiile de vot. 

                   Partidul Radical, cel mai eurosceptic dintre formaţiunile prezente la alegeri, condus de ultranaţionalistul Voislav Seseli, judecat pentru crime de război la Haga, era principala formaţiune politică a ţării, cu o treime de deputaţi în Parlamentul aflat la încheiere de mandat. Potrivit analiştilor, euroscepticismul a câştigat teren după decizia Comisiei Europene, din mai 2006, de a suspenda negocierile de asociere cu guvernul de la Belgrad, sancţionând astfel incapacitatea Serbiei, din ultimii zece ani, de a-l aresta pe generalul Ratko Mladici, inculpat pentru genocid şi crime de război de justiţia internaţională. 

                   Pentru a combate scepticismul populaţiei, democraţii conduşi de preşedintele reformator Boris Tadici au încercat să convingă electoratul că integrarea în UE rămâne, totuşi, cea mai bună soluţie. "Obiectivul nostru principal este acela de a relua negocierile cu Europa în cele trei luni care vor urma învestirii noului guvern", a subliniat Bozidar Djelici, candidatul democraţilor la postul de premier. 
                   Comisia Electorală din Serbia a confirmat victoria Partidului Radical, potrivit rezultatelor definitive. SRS, care va deţine cele mai multe mandate în Parlamentul de la Belgrad (81 dintr-un total de 250 de mandate), nu va putea totuşi să alcătuiască noul guvern, deoarece nu dispune de majoritatea necesară. Rata de participare la vot a fost de 60,56%.

                   Partidul Democratic, condus de preşedintele sârb, Boris Tadici, a obţinut 64 de mandate, iar Partidul Democratic al Serbiei, aliat al formaţiunii Noua Serbie conduse de premierul în exerciţiu Vojislav Kostuniţa, a obţinut 47 de locuri. Formaţiunea G17 condusă de ministrul de Finanţe, Mladjan Dinkici, a obţinut 19 mandate, Partidul Socialist al fostului preşedinte Slobodan Miloşevici, 16 locuri, iar coaliţia grupată în jurul Partidului Liberal-Democrat condus de Cedomir Jovanovici, 15 mandate. 

                   De asemenea, în noul Parlament al Serbiei vor fi reprezentate mai multe partide ale minorităţilor naţionale. Alianţa Maghiarilor din Voivodina a obţinut trei mandate, lista Musulmanilor Sandzak, două locuri, iar Uniunea Romilor, Partidul Romilor şi Coaliţia Albanezilor din Presevo, câte un loc fiecare. 

                   Potrivit Constituţiei, noul Parlament urmează să fie constituit în termen de o lună de la publicarea rezultatelor oficiale, iar partidele au trei luni pentru alcătuirea noului guvern.

*
                   În condiţiile în care nici un partid nu a obţinut majoritatea absolută, formarea noului guvern, la scurt timp după alegeri, a determinat demararea de negocieri intense şi delicate. Partidul Democrat a anunţat deja că exclude orice alianţă cu Partidul Radical sau Partidul Socialist, declarându-se în acelaşi timp dispus pentru încheierea unui acord cu "toţi cei care se recunosc în valorile europene". 
                   Potrivit analiştilor, o coaliţie formată între Partidul Democrat şi Partidul Democratic din Serbia, care s-a clasat pe locul al treilea, riscă să eşueze din cauza ambiţiei liderului său, actualul premier Voislav Koştuniţa, de a rămâne la putere. 

                   Analiştii consideră că rezultatul scrutinului reprezintă o lovitură dată Uniunii Europene şi Statelor Unite care sperau să negocieze cu un Guvern progresist viitorul statut al provinciei Kosovo şi perspectiva aderării la UE. Statele occidentale au avertizat populaţia sârbă înaintea alegerilor că trebuie să renunţe la naţionalism dacă speră să adere la UE şi NATO şi să recupereze astfel un deceniu de izolare, conflict şi sancţiuni impuse sub regimul lui Sloboan Miloşevici. 

                   Uniunea Europeană este dispusă să reia negocierile de aderare cu Serbia dar în cazul în care guvernul de la Belgradul convinge procurorii ONU că va intensifica eforturile de capturare a fostului general Ratko Mladici.

                   6. Anul 2006 - un an al instabilităţii pe plan mondial

                   “După încheierea războiului rece - fosta confruntare ideologică dintre Moscova şi Washington, care a reuşit să construiască uniuni globale de state aliate - o serie de experţi au declarat că, de acum încolo, relaţiile internaţionale vor deveni neapărat mai liniştite, mai previzibile şi mai paşnice. Totuşi, acest lucru nu s-a întâmplat. Desigur, nu se poate spune că astăzi omenirea ar putea muri în câteva clipe, cum se putea întâmpla în ultima etapă a războiului rece. În acelaşi timp, numărul problemelor din politica mondială nu se reduce, iar viaţa oamenilor din diferite regiuni ale planetei nu devine mai sigură. De aceasta   ne-a convins evoluţia anului 2006. 

                   La prima vedere, locuri pe Terra unde se duc războaie de anvergură, cu excepţia celor din Irak şi Afganistan, nu sunt chiar atât de multe. Pe de altă parte, anvergura violenţei care se înregistrează în aceste ţări, profunzimea crizei şi lipsa de perspectivă a oricăror tentative de reglementare fac ca aceste conflicte să exercite o influenţă negativă asupra întregului sistem de relaţii internaţionale. Dacă în ceea ce priveşte războiul din Irak se poate observa că el nu s-a mai oprit din anul 2003, atunci referitor la acţiunile militare din Afganistan se poate remarca că acestea au devenit, în acest an, cu mult mai active, iar experţii afirmă cu toată convingerea că anul viitor în această ţară se va muri şi mai mult, iar talibanii vor deveni şi mai puternici. 

                   De altfel, există şi alte potenţiale surse de tensiune. Din fericire, deocamdată nu se poartă războaie din cauza ambiţiilor nucleare nord-coreene sau iraniene, însă acest lucru nu face ca astfel de ambţii să fie mai puţin periculoase pentru omenire. În 2006 şi la această categorie de probleme internaţionale s-au înregistrat schimbări negative: iranienii contestă cu înverşunare faptul că programul lor nuclear ar avea un caracter militar, în timp ce Coreea de Nord, dimpotrivă, a desfăşurat, adoptând o atitudine orgolioasă, teste de verificare a propriei bombe nuclerare. 

                   Curios este că, în pofida renumitei previziuni a lui Samuel Huntington, în prezent nu se desfăşoară, deocamdată, un război de anvergură între civilizaţii. Desigur, fudamentalismul islamic organizează astăzi atacuri teroriste împotriva Occidentului, iar unele acţiuni ale statelor occidentale dezvoltate determină explozii de furie din partea musulmanilor din întreaga lume. Totuşi, aceste incidente nu pot fi considerate verigi de fronturi în unul şi acelaşi lanţ al războiului planetar. De altfel, aflându-se în conflict din cauza caracterului lor diferit, nici alte civilizaţii şi religii nu se află în război unele cu altele. 

                   Cu toate acestea, pericolul ca previzunea lui S. Huntington să se îndeplinească se menţine în continuare. Din acest punct de vedere, principala sursă de tensiune continuă să rămână Orientul Mijlociu, unde în anul 2006, autonomia teritorială palestiniană, dezbinată de luptele dintre Fatah şi Hamas, s-a aflat într-o situaţie de criză accentuată, iar în ceea ce priveşte Libanul, experţii au început să amintească din ce în ce mai des despre posibilitatea izbucnirii unui război religios al tuturor împotriva tuturor, în care, la fel ca în timpul războiului civil din anii ‘70-80, s-ar putea implica un cerc larg de participanţi. 

                   Anul 2006 le-a oferit argumente în plus celor ce îmbrăţişează ideea conform căreia politica mondială a noului secol va fi determinată nu de raţiuni militar-politice sau ideologice, ci de unele de ordin economic. Deocamdată, o asemenea luptă pentru resurse a dus la cele mai sângeroase urmări în Africa, dacă este să nu se ia calcul războiul din Irak, cu privire la care opiniile experţilor şi analiştilor diferă, totuşi. 

                   Pe plan global, pot exista două căi de evoluţie a situaţiei: fie popoarele - în primul rând cele mai mari puteri mondiale - se vor confrunta şi mai acerb în lupta pentru resursele naturale limitate, fie omenirea va conştientiza în cele din urmă că tocmai caracterul deficitar al acestora din urmă face din dobândirea şi utilizarea lor o cauză comună. Deocamdată, prima variantă se prezintă a fi cea mai probabilă şi mai catastrofală în ceea ce priveşte urmările ei. Totuşi, pe parcursul istoriei, oamenii au reuşut să evite catastrofe de nivel planetar. Până când nu va exista un consens universal în această chestiune, nici una dintre marile puteri ale lumii nu va putea de una singură să determine evoluţia relaţiilor internaţionale, care vor rămâne la fel de instabile cum au fost şi în anul 2006.”
� „Politkom.Ru”, ianuarie 2007.

